རྒྱལ་སྲས་ནམ་མཁའི་སྙིང་པོའི་རྣམ་ཐར་ཕྱོགས་གཅིག་གི་ཆ་ཤས་ལ་ཅུང་ཟད་བསྔགས་པ་ནོར་བུ་རིན་པོ་ཆེའི་རྒྱལ་པོ་སེམས་ཅན་གྱི་བསམ་པ་དང་སྤྱོད་པ་ལ་འཇུག་པ་རྒྱ་མཚོ་གྲངས་མེད་པ་རྗེས་སུ་སྒྲོགས་པའི་སྤྲིན་གྱི་ཆར་ཞེས་བྱ་བ་བཞུགས་སོ། ། ན་མ་ཨཱ་ཀཱ་ཤ་གརྦྷཱ་ཡ། ། ཆོས་ཀྱི་རྒྱལ་པོ་དུས་གསུམ་གཤེགས་པའི་བློན། ། ཆོས་ཀྱི་མཛོད་ཀྱི་སྒོ་སྲུང་གཅིག་པུ་པ། ། སྐྱེས་བུ་ཆེན་པོ་ནམ་མཁའི་སྙིང་པོ་ཞེས། ། རྒྱལ་སྲས་དབུས་ན་ཨུ་དུམྦ་ར་དེ། ། དུས་དང་ཕྱོགས་སུ་འབྱུང་བ་དཀོན་པའི་མཆོག། ནམ་མཁའ་ཆུ་ཡི་རླངས་པ་བྲལ་བའི་ངོས། ། ཉི་མའི་སྙིང་པོ་ཆགས་དང་ཐོགས་མེད་པ། ། སྣང་བའི་དམ་པས་འགྲོ་ལ་ཕན་བཏགས་ཀྱང་། ། རྒྱགས་དང་དྲིན་ལ་ལན་གྱི་འདོད་མེད་དེ། ། དམུས་ལོང་དམིག་བུ་མེད་པ་མ་གཏོགས་པར། ། དེ་ཡི་སྣང་བ་ཕྱོགས་སུ་ལྷུང་མི་འགྱུར། ། གང་བློ་ཤེས་རབ་ནམ་མཁའི་རང་བཞིན་ལ། ། ཐབས་མཁས་སྙིང་པོ་དུས་ཀུན་གང་བྱུང་བ། ། གཅིག་ཏུ་བསྡུས་ཀྱང་རློམ་པའི་སེམས་མེད་པ། ། ཐུགས་རྗེ་ཆེན་པོ་དེ་ཡང་དེ་བཞིན་ཏེ། ། ལོག་སྲེད་ཅན་མིན་སྐྱེ་བ་བཞིར་སྐྱེས་པ། ། བྱང་ཆུབ་ལམ་དུ་འདྲེན་པའི་ཤིང་རྟ་མཆོག། ཆོས་ཀྱི་དབྱིངས་སུ་རྟོགས་པའི་རིན་ཐང་ཅན། ། ཐམས་ཅད་ཁྱོད་ཀྱི་དགེ་བའི་གཏེར་ལ་ཆུད། ། ཕོངས་པ་རྣམས་ཀྱི་བུམ་པ་བཟང་པོ་སྟེ། ། དགེ་རྩའི་འབྲས་བུ་སྐྱེད་པའི་ས་ཡང་ཡིན། ། འདུན་དང་དྲན་པས་དྲངས་པའི་བསླབ་པ་ཡི། ། ལྷུན་པོའི་གཏོས་སུ་བྱང་སེམས་ཆོས་ཀུན་གཞོལ། ། ཤེས་བྱའི་ཆོས་སུ་གྱུར་པས་མི་ཕྱེད་པས། ། ཆོས་ཀུན་བཟོད་པའི་རྡོ་རྗེའི་གོ་ཆས་གཡོགས། ། སྲིད་དང་ཞི་བའི་མཐའ་ལ་མི་ཐོགས་པར། ། བརྩོན་འགྲུས་རླུང་ཤུགས་འཁོར་འདས་ཀུན་ཏུ་གཡོ། ། སེམས་ཅན་དོན་བྱེད་ཏིང་འཛིན་བྱེ་བའི་ཀླུང་། ། ཏིང་འཛིན་རྒྱ་མཚོའི་འཇིང་ལ་སྡུད་ཅིང་སྤྲོ། ། གནས་ཆེན་པོ་སོགས་དམ་པ་ཅི་འདོད་པ། ། སློང་ལ་དངོས་ཀུན་སྟེར་བའི་ཡོངས་འདུས་ལྗོན། ། འཚོ་བའི་ཡོ་བྱད་བདེ་བར་གནས་རྣམས་དང་། ། མི་མཐུན་འཇིགས་ལས་སྐྱོབ་པའི་རྫོང་བཙན་མཆོག། ལམ་ཞུགས་སོ་སོའི་རང་བཞིན་ཐ་དད་པ། ། ཡེ་ཤེས་ནམ་མཁའ་ཡངས་པས་གོ་འབྱེད་ཅིང་། ། སངས་རྒྱས་ཆོས་རྣམས་གང་ལ་བརྟེན་པའི་གནས། ། རང་རྒྱལ་འཇུག་ལྡོག་བགྲང་བའི་ཕྲེང་བ་སྟེ། ། ཉན་ཐོས་རྣམས་ལ་བསླབ་པའི་གོས་བཟང་ཉིད། ། ཕ་རོལ་ཕྱིན་པ་རྣམས་ཀྱི་འབྲས་བུའི་བཅུད། ། ས་བཅུ་བརྙེས་པའི་ཚོགས་ཀྱི་ཡིད་བཞིན་ནོར། ། དཔའ་བར་འགྲོ་བ་རྣམས་ཀྱི་འཚོ་བའི་ཤིང་། ། ལྟ་བའི་དྲྭ་བ་གཅོད་པའི་རྣོ་མཚོན་ཏེ། ། བག་ཆགས་མཚམས་སྦྱོར་དྲལ་བའི་རལ་གྲི་དང་། ། ཐབས་ཆེན་རྣམས་ལ་ཚེས་ཀྱི་གྲངས་སུ་གྱུར། ། ལྷ་ཡི་མིག་སྟེ་མི་རྣམས་ཀྱི་ནི་ལམ། ། དུད་འགྲོའི་འཇིགས་སྐྱོབ་ཡི་དྭགས་རྣམས་ཀྱི་ཟས། ། སེམས་དམྱལ་མགོན་ཏེ་སྦྱིན་གནས་རྣམས་ཀྱི་སྣོད། ། ནད་ལ་རྐྱེན་སྨན་བཀྲེས་པ་རྣམས་ཀྱི་འབྲུ། ། སྐོམ་ལ་ཆུ་ཤེལ་ངལ་བ་རྣམས་ཀྱི་མལ། ། སྙོམས་འཇུག་ལྡན་ལ་ཉི་མའི་ནོར་བུ་མཆོག། བསླབ་པ་འཁྲུགས་པ་རྣམས་ཀྱི་མིག་འབྱེད་ཅིང་། སྡོམ་པ་སྤྱོད་རྣམས་བཞིན་རས་མཐོང་བའི་སྣོད། ། སྒྲོ་སྐུར་ཚིག་གིས་གདུང་ལ་གྲིབ་མའི་གདུགས། ། དགེ་རྩ་ཆད་དེ་ལྟུང་བའི་འཁར་བ་ཉིད། ། མུན་ལ་ཉི་དང་ལམ་སྟོར་རྣམས་ཀྱི་ཟླ། ། ཁྲེལ་དང་ངོ་ཚས་གཅེར་བ་རྣམས་ཀྱི་གོས། ། རྒོལ་བའི་གླང་པོ་འཇོམས་པའི་གདོང་ལྔ་པ། ། བདུད་ཀྱི་དགྲ་ལ་དཔའ་བའི་དཔུང་ཆེན་པོ། ། མཐོ་རིས་སྐས་ཀ་ཕ་རོལ་འགྲོ་བའི་གྲུ། ། མྱུ་ངན་བརྒལ་ཏེ་ཕྱིན་པའི་ཟམ་པ་དེ། ། དེ་བཞིན་གཤེགས་པ་ཉག་གཅིག་མ་གཏོགས་པ། ། དབང་ཐོབ་རྒྱལ་བའི་མྱུ་གུ་སོགས་པས་ཀྱང་། ། མཆོད་ཅིང་རི་མོར་བྱ་བའི་གནས་ཡིན་ཞེས། ། དཔལ་གྱི་མགུར་ལས་བསྔགས་པའི་སིལ་སྙན་དཀྲོལ། ། སྐྱབས་ངན་ལ་བསྟེན་ལྟ་བའི་ཐིབས་འོག་ཏུ། ། ཆུད་ནས་མཐོ་རིས་ཐར་པའི་སྐབས་བྲལ་བ། ། གལ་ཏེ་ཁྱོད་མཚན་ཐོས་ནས་མོས་བྱེད་ན། ། བག་ལ་ཉལ་དང་བསམ་པ་དེས་གཟིགས་ཏེ། ། གང་ལ་དགེ་བའི་རྩ་བ་བསྐྱེད་པའམ། ། སྦྱིན་སོགས་བསོད་ནམས་བྱ་བའི་དངོས་གཅིག་གིས། ། དགེ་བའི་བཤེས་ཀྱི་ལམ་ནས་དབང་ཐོབ་ཅིང་། ། སྤྱོད་དང་སྨོན་ལ་བསམ་པ་དྲང་བ་ཡིས། ། ལྟ་གྱུར་གཡང་ས་བྱེ་བ་ལས་ཟློག་པ། ། པྲ་སེ་ན་ཡི་གསལ་སྣང་བཞིན་དུ་སྟོན། ། མཐོང་བ་ཉམས་དང་ལྕེ་བཅིངས་གྱུར་པ་སོགས། ། གདོན་དང་འདུ་བ་འཁྲུགས་པས་གཙེས་རྣམས་ཀྱང་། ། མོས་པའི་རྫིང་བུ་ཁྱོད་ཕྱིར་བགྲུང་བ་ལ། ། བརྒྱ་བྱིན་བྲམ་ཟེ་སྨན་པའི་གཟུགས་ཤར་ཏེ། ། སྦྱོར་བ་གཅིག་གིས་ཕན་པ་བརྒྱ་ཕྲག་བསྩལ། ། བཟོ་གནས་འཚོ་བ་རིགས་དང་ནོར་གྱི་དབྱིག། དབང་ཕྱུག་གྲངས་སོགས་ཉེ་བར་སྤྱོད་རྣམས་དང་། ། ཐོས་དང་དབེན་ལས་སྐྱེས་པའི་བསམ་གཏན་གྱི། ། བདེ་བའི་ཡོངས་སུ་སྤྱད་པ་བསྒྲུབ་པའམ། ། འགྲོ་མང་སྡུག་བསྔལ་རྒྱུ་དང་ཕྲལ་འདོད་ཅིང་། ། བྱང་ཆུབ་སྤྱོད་ལ་འཇུག་པའི་བློ་ཆེན་པོས། ། གཞན་ཕན་ཆེད་དུ་བདག་ཉིད་བཞུགས་རྣམས་ཀྱང་། ། གང་ལ་དད་པའི་སྙིང་ཆུས་བྲན་པ་ཡི། ། མིག་གི་ཨུཏྤལ་གསར་དུ་འབུས་པ་ལ། ། འཕགས་པས་སྐལ་བར་འཚམས་པའི་གཟུགས་བསྟན་ཏེ། ། སྐྱེ་བོ་བྱེ་བ་ཁྲག་ཁྲིག་ཐབས་གཅིག་གིས། ། སྨིན་པར་ནུས་པའི་གདམས་ངག་ཆེན་པོ་འབོགས། ། ལམ་ལ་ཞུགས་དང་ཐེག་པའི་བཞོན་པ་ཅན། ། རང་འབྲས་ཁྱིམ་དུ་འབད་པས་བགྲོད་བྱེད་པ། ། དེ་དག་ཕྱིར་མི་ལྡོག་པའི་གྲོང་ཁྱེར་དུ། ། སྐད་ཅིག་ཡུད་ལ་ཅུང་ཟད་རྩོལ་བས་གཞོག། ལྷག་པའི་བསམ་པས་ནན་ཏན་འགྲོས་ལྡན་ཞིང་། ། ལྟ་བ་མ་འཁྱོགས་རྒྱགས་དང་གཡོ་མེད་པར། ། དེ་ལ་གྲགས་པ་ཆེན་པོ་ཐུགས་བརྩེ་སྟེ། ། མཐུ་དང་བརྩོན་འགྲུས་བརྟུལ་བ་བརྟན་པོ་ཡི། ། བཟང་པོ་སྤྱོད་པའི་ཕ་རོལ་ཕྱིན་ལ་བཀོད། ། རྒྱུ་མེད་སྨྲ་དང་ཕྱི་མ་མི་འཚལ་ཞིང་། ། ཆོག་མི་ཤེས་དང་རྨོངས་པའི་མུན་པར་འཐམ། ། ཁྲོ་སོགས་ཀུན་དཀྲིས་ཆེན་པོས་ཟག་བཅས་ཀྱི། ། དགེ་རྩ་ཐམས་ཅད་དཀྲུགས་པར་བགྱིད་པ་དང་། ། མོས་པའི་སྙིང་གི་སྣོད་ཆག་ཕས་ཕམ་པས། ། ལྟུང་བའི་དངོས་ལས་ལྡང་བར་མ་ནུས་པ། ། མཁས་པས་སྤངས་པའི་རྒྱལ་བློན་ཉན་ཐོས་དང་། ། རྒྱལ་བའི་རྒྱུད་དུ་དང་པོར་སྐྱེས་པ་རྣམས། ། སྡིག་སེམས་གཟུགས་བརྙན་ཆུ་སྲིན་ཁྲོས་པའི་ཁར། ། ལས་ཀྱི་རླུང་གིས་བདས་ལས་ཕྱིར་ལྡོན་ཏེ། ། ངན་པར་འགྲོ་བའི་ལམ་གྱི་རྒྱུན་གཅོད་ཅིང་། ། དཀར་པོའི་ཆོས་སྣོད་ཞིག་པ་སླར་ལ་འཆོས། ། དེ་དག་ཕྱིར་དུ་དགེ་སྦྱོང་གཟུགས་སོགས་ཀྱིས། ། མཐའ་འཁོབ་རྣམས་སུ་འབྱུང་ཞིང་གནས་པ་སྟོན། ། ཐམས་ཅད་མཁྱེན་པས་བཤད་པའི་ཟབ་མོའི་མདོ། ། གཟུངས་དང་བཟོད་པ་ས་རྣམས་སྟོན་བྱེད་པ། ། སྔོན་ཆད་མ་ཐོས་ཆོས་ཀྱི་རྔ་བརྡུངས་ནས། ། སྙིང་ལ་ཉལ་བའི་ཐེ་ཚོམ་ལས་སློང་སྟེ། ། ངོ་མཚར་བཅས་པས་གཏོང་ཞིང་འཆགས་པའི་ཞུགས། ། སྒྲིབ་པའི་ཚང་ཚིང་གང་ན་ཡོད་པར་བཀྱེ། ། གལ་ཏེ་མོས་ལ་སོགས་པའི་འབབ་སྟེགས་ཅན། ། ལྷག་པའི་བློ་ཡི་མེ་ལོང་ཕྱིས་ན་ཡང་། ། ཟག་པའི་དྲི་མས་མིག་བུ་མ་དག་པ། ། འཕགས་པ་མཐོང་བའི་སྐལ་པས་དམན་པ་ལ། ། སེམས་དང་མཐུན་པའི་གཟུགས་སུ་དེ་གསལ་ནས། ། ཐབས་དང་ལྡན་པའི་ཡེ་ཤེས་མིག་ཕྱེ་སྟེ། ། མཐུ་ཆེན་བརྟུལ་བ་བརྟན་པོ་རང་ཉིད་ཀྱི། ། རྒྱལ་ཐབས་བུམ་ཆུ་དེ་དག་སྤྱི་བོར་བླུགས། ། ཐུན་མོང་མིན་པའི་ཡོན་ཏན་དེ་མཚོན་ཞིང་། ། ཤིན་ཏུ་དཔའ་བ་ལས་བྱུང་ཡིད་བཞིན་གྱི། ། ནོར་བུ་བརྒྱ་བྱིན་ཐོགས་པ་འོད་འབར་བ། ། སྣང་བའི་དབུས་ན་ཉི་མའི་གཟི་འོད་ཅན། ། དེ་ཡི་ཡན་ལག་དམ་པའི་རྒྱན་དུ་ཐོགས། ། ཀུན་རྫོབ་བདེན་པས་བསྒྲུབ་པའི་ཚོགས་བསྟན་ཀྱང་། ། གནས་བརྟན་ཟག་པ་ཟད་དང་ས་ཐོབ་སོགས། ། དབང་པོ་དྲུག་དང་རྣམ་གྲོལ་ལ་རྨོངས་ན། ། དོན་དམ་སྐྱེ་བ་མེད་པའི་མཐུ་བསྟན་པས། ། རྒྱུན་མཐའི་ས་ལ་གནས་པ་མ་གཏོགས་པ། ། ལྷར་བཅས་འགྲོ་བ་རྨོངས་ཤིང་བསླད་པ་ཡིས། ། སྦྱོར་བའི་མཚན་མ་རྣམ་པར་བརྟག་པ་དཀའ། ། འཇིག་རྟེན་དག་ན་ཕ་མཐའ་མི་རྙེད་པ། ། ནམ་མཁའི་མཐའ་ནི་ལ་ལས་རྙེད་སྲིད་ཀྱི། ། སྲིད་པའི་གཡུལ་ངོ་བཟློག་པའི་དཔའ་བོ་དེས། ། བྱམས་དང་སྙིང་རྗེ་ཏིང་འཛིན་སྟོབས་བསྐྱེད་དེ། ། ཡེ་ཤེས་ཐབས་ཀྱིས་སེམས་ཅན་ཡོངས་སྨིན་པ། ། དེ་ཡི་ཚད་ནི་སུས་ཀྱང་བཟུང་དུ་མེད། ། རྒྱ་མཚོའི་ཐིགས་པ་ཤིན་ཏུ་ཕྲ་བ་དང་། ། གངྒཱའི་བྱེ་མའི་རྡུལ་ལས་ཆེས་མངའ་བའི། ། དེ་བཞིན་གཤེགས་སོགས་སྣ་ཚོགས་འཕྲུལ་ཆེན་པོ། ། དངོས་དང་རྨི་ལམ་ན་ཡང་སྤྲུལ་པར་མཛད། ། ཁྱེད་མཚན་ཐོས་ནས་སུ་ཞིག་མོས་པའི་བློས། ། ཚོན་གྱི་ཕྱེ་མས་བྲིས་པའི་གཟུགས་མཆོད་དམ། ། བདག་གི་སྲོག་ཀྱང་གང་ལ་འབུལ་བྱེད་པ། ། དེ་ལ་ཇི་སྲིད་འཚོ་བའི་བར་དུ་ཡང་། ། ལྟུང་བའི་རྩ་བས་ཉམས་པར་མི་འགྱུར་ཞིང་། ། དུས་མིན་འཆི་སོགས་འཇིགས་པས་མི་འཇིགས་པར། ། དུས་ཀྱི་རྣམ་ཤེས་ཐ་མ་རྒྱུ་བའི་ཚེ། ། སྔོན་ཆད་འདྲིས་པའི་གཟུགས་ཀྱིས་ཆོས་བསྟན་ཏེ། ། སྒྲིབ་པའི་ལྷག་མ་ཐུགས་རྗེའི་མཐུས་བསལ་ནས། ། ད་ལྟ་འཚོ་གཞེས་རྙོགས་པ་བྲལ་བ་ཡི། ། སངས་རྒྱས་ཞིང་ཁམས་རྣམས་སུ་ལམ་སྣ་འདྲེན། ། ཇི་ལྟར་སྐལ་པ་དམན་ཀྱང་མཐོ་རིས་ཀྱི། ། སྐྱེད་མོས་ཚལ་དུ་དགེ་བའི་སྐྱེད་བསྲིངས་ནས། ། མཐར་གྱིས་ཐར་པའི་ལང་ཚོ་བརྟའ་བར་མཛད། ། དེ་བཞིན་གཤེགས་པ་སྐྱེས་བུའི་མཐུ་ཆེན་པོས། ། བདག་ཅག་ཁྱོད་མཚན་ཐོས་ནས་མོས་བྱེད་ཀྱང་། ། ཧ་ཅང་མུན་པའི་རྒྱ་རུ་འཐུམ་དྲག་པས། ། རྨི་ལམ་དུ་ཡང་ཁྱོད་ཞལ་མངོན་མ་གྱུར། ། འགྲོ་ལ་ཕན་ཕྱིར་བྱང་ཆུབ་སེམས་བསྐྱེད་ཀྱང་། ། དང་པོ་ལས་ཀྱང་དང་པོའི་ལས་ཅན་བདག། ལྟུང་བའི་ཁུར་གྱིས་ཡང་ཡང་ནོན་གྱུར་ཏེ། ། འཕགས་པའི་ས་ལ་ལྡང་བའི་སྐབས་དབེན་པས། ། ཐུགས་རྗེ་མཆིས་ན་ཕྱུང་བའི་དུས་ལགས་སོ། ། སྡུག་བསྔལ་ཁུར་པོས་ཉིན་གཅིག་ནོན་གྱུར་ན། ། དོར་བའི་ངལ་བ་བརྒྱ་ཕྲག་བསྟེན་རྣམས་ཀྱང་། ། ཡུན་རིང་སྡུག་བསྔལ་འབྱུང་གནས་ལྟུང་བའི་ཁུར། ། རི་ཙམ་བརྩེགས་ཀྱང་ཡང་བ་བཞིན་ཏུ་ཁྱེར། ། གདུགས་མཚན་གཅིག་ཏུ་སྙིང་ནས་ཁྱེད་དྲན་ན། ། རྩ་བའི་ལྕི་བ་བདེ་བླག་བོར་ནུས་ཀྱང་། ། དམན་པའི་སྐལ་བར་དེ་ཡང་མ་ཤོང་བར། ། དོན་མེད་སྤྱོད་པ་བདག་འདྲར་ཐུགས་རྗེས་དགོངས། ། ཡེ་ཤེས་སྤྱན་ལ་སྒྲིབ་པ་མི་མངའ་བས། ། མི་ཤེས་བྱིས་པའི་རང་བཞིན་འདི་གཟིགས་སམ། ། སྙིང་རྗེའི་ཡུལ་དུ་བདག་ཀྱང་གཏོགས་པས་ན། ། ཀྱེ་ལགས་ཐུགས་རྗེའི་དགབ་པ་བསྩལ་དུ་གསོལ། ། དམན་པའི་དུས་དང་སྐལ་བ་དབང་བཙན་པས་ལྟུང་བའི་ལྕིད་ཀྱིས་ཤིན་ཏུ་ནོན་ཀྱང་ལེགས་པར་ལྡང་བའི་བསམ་སྦྱོར་ལ་རྟག་ཏུ་ཞུགས་པའི་བློ་གྲོས་མཐའ་ཡས་ཀྱི་གོ་ཆ་ཅན་གྱིས། ། རྒྱལ་མོ་ཤིང་གི་རོང་དུ་དོན་གཉིས་བསྒྲུབ་པའི་གཟུགས་བརྙན་ལ་ཞུགས་པ་ན་དད་པས་བྲིས་པ་སྐྱེ་བ་ཀུན་ཏུ་རྒྱལ་སྲས་ནམ་མཁའི་སྙིང་པོས་རྗེས་སུ་འཛིན་པའི་རྒྱུར་གྱུར་ཅིག། ། །སརྦ་དཱ་མངྒ་ལཾ།
ཡིག་རྒྱག་པ། བཀྲ་ཤིས་ལྷ་མོ།
ཚེ་ཀྲུག་ནས། ཡིག་རྒྱག་པ།
སྦྲགས་བསྡུར་པ། ཚེ་ཀྲུག་ནས།  ཞུ་དག་དང་ཞུ་བཙུད་ཨོ་རྒྱན་ཚེ་རིང་གིས་བྱས།

བསྒྲུ་ཐབས་ཀུན་བཏུས། ཆ༽ 180
珠Öé他Ëû-6-1-(16).doc